Diari Oficial de la Generalitat Valenciana


Sumari del DOGV 8921, del 07-10-2020 (2020/8186)

RESOLUCIÓ de 2 d'octubre de 2020, del vicepresident de l'Agència Valenciana de la Innovació, per la qual es publica la relació de llocs de treball de l'Agència.
----------------------------------------------------------------------------------------------------------------------------------------------------------------

### Dades del document

Número de DOGV
:   8921

Data del DOGV
:   07-10-2020

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2020/8186


Data del document
:   02-10-2020

Organisme emissor
:   Agència Valenciana de la Innovació

Tipus de document
:   Resolució

Descriptors 

:   * personal
    * concurs administratiu

RESOLUCIÓ de 2 d'octubre de 2020, del vicepresident de l'Agència Valenciana de la Innovació, per la qual es publica la relació de llocs de treball de l'Agència.  
 [2020/8186]  
La Llei 1/2017, d'1 de febrer, de la Generalitat, per la qual es crea l'Agència Valenciana de la Innovació, estableix, en l'article 19, que l'entitat podrà disposar de personal funcionari i laboral en els termes que preveu la legislació de funció pública, i es regirà, amb caràcter general, per les normes de dret administratiu o laboral que li siguen aplicables.  
Així mateix, l'article 25 del Decret 106/2017, de 28 de juliol, del Consell, pel qual s'aprova el Reglament d'organització i funcionament de l'Agència Valenciana de la Innovació, disposa que el personal laboral de l'AVI es regirà pel dret laboral, les normes convencionalment aplicables, la normativa sobre règim economicofinancer del sector públic instrumental, les disposicions de les successives lleis de pressupostos i, a més, li seran aplicables les previsions de l'Estatut Bàsic de l'Empleat Públic i de la legislació de la funció pública valenciana que així ho dispose expressament.  
  
El Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat públic, estableix, en l'article 74, que les administracions públiques estructuraran la seua organització a través de les relacions de llocs de treball. D'altra banda, la Llei 10/2010, de 9 de juliol, de la Generalitat, d'ordenació i gestió de la funció pública valenciana, preveu, en l'article 42, el contingut mínim que ha d'estructurar les relacions de llocs de treball esmentades, concretament disposa que han d'incloure:  
a) Nombre.  
b) Denominació.  
c) Naturalesa jurídica.  
d) Classificació professional en un grup, subgrup o agrupació professional per als llocs funcionarials i en el respectiu grup professional per als llocs laborals.  
e) Retribucions complementàries assignades a aquest.  
f) Forma de provisió.  
g) Adscripció orgànica.  
h) Localitat.  
i) Requisits per a la seua provisió, entre els quals haurà de constar necessàriament el cos, agrupació professional i, si escau, escala corresponent per als llocs funcionarials i la categoria professional per als llocs laborals  
j) Mèrits, si escau  
k) Qualsevol altra circumstància rellevant per a la seua provisió, en els termes previstos reglamentàriament.  
Igualment, el text articulat del II Conveni col·lectiu per al personal laboral al servei de l'Administració de la Generalitat Valenciana, publicat en el Diari Oficial de la Generalitat Valenciana de data 12 de juny de 1995, i respecte al qual l'AVI ha iniciat els tràmits per a la seua adhesió, configura les relacions de llocs de treball com un instrument tècnic per a l'estructuració de l'organització i l'ordenació i gestió del personal, d'acord amb les necessitats de cada centre o dependència, i en el qual es precisen els requisits per a l'exercici dels llocs de treball.  
  
L'apartat 6, de l'article 7, d'aquest conveni col·lectiu, estableix que la creació, supressió o modificació de llocs de treball es realitzarà a través de les relacions de llocs de treball les quals inclouran la denominació de cada lloc i les característiques essencials, les retribucions complementàries que els corresponguen, els requisits exigits per al seu exercici i els mèrits preferents.  
Igualment estableix que les relacions de llocs de treball han de ser objecte de negociació prèvia amb els sindicats i han de ser publicades en el DOGV igual que les seues modificacions, després de l'aprovació del conseller d'Hisenda i Model Econòmic.  
El Decret llei 1/2011, de 30 de setembre, del Consell, de mesures urgents de règim economicofinancer del sector públic empresarial i fundacional, disposa, en l'article 18, que els ens del sector públic de la Generalitat als quals fa referència aquesta norma publicaran, anualment, en el Diari Oficial de la Generalitat Valenciana, una relació dels llocs de treball o plantilles.  
Una vegada publicada l'última relació de llocs de treball de l'entitat per la Resolució de 14 de juny de 2019, del vicepresident de l'Agència Valenciana de la Innovació, per la qual es publica la relació de llocs de treball de l'Agència (DOGV 8583, 03.07.2019), es fa necessària, d'acord amb la normativa vigent, la publicació de la relació de llocs  actualitzada.  
Ateses les previsions de l'article 37 del text refós de l'Estatut Bàsic de l'Empleat públic, com també de l'article 154 de la Llei 10/2010, de 9 de juliol, d'ordenació i gestió de la funció pública valenciana, la relació de llocs de treball de l'AVI va ser aprovada pel Consell de Direcció de l'AVI amb data 5 d'octubre de 2017 i negociada amb data 30 d'abril de 2020 amb els sindicats més representatius en l'àmbit de la Comunitat Valenciana.  
La Direcció General del Sector Públic i Patrimoni, amb data 17 de setembre de 2020, ha emés un informe favorable sobre la proposta de relació de llocs de treball de l'AVI, amb la indicació d'atendre les observacions hi realitzades i que l'AVI les esmene abans de la publicació de la relació de llocs de treball.  
La Direcció General de Pressupostos, amb data 17 de setembre de 2020, ha autoritzat una massa salarial als 21 llocs de personal laboral de l'entitat, d'acord amb el que estableix la Llei 10/2019, de 27 de desembre, de pressupostos de la Generalitat per a l'exercici 2020.  
Per tot el que es disposa anteriorment, i d'acord amb l'article 16.5 del Decret 106/2017, de 28 de juliol, del Consell, pel qual s'aprova el Reglament d'organització i funcionament de l'Agència Valenciana de la Innovació, resolc:  
  
Primer  
Publicar en el Diari Oficial de la Generalitat Valenciana la relació de llocs de treball que figura en l'annex d'aquesta resolució.  
  
  
Segon  
Aquesta resolució serà efectiva des de l'endemà a la seua publicació. Contra aquesta resolució, que esgota la via administrativa, pot interposar-se un recurs contenciós administratiu en el termini de dos mesos comptadors des de l'endemà de la publicació, davant la Sala Contenciosa Administrativa del Tribunal Superior de Justícia. No obstant això, potestativament, es podrà interposar un recurs de reposició en el termini d'un mes comptador des de l'endemà de la seua publicació, davant el mateix òrgan que ha dictat l'acte objecte de recurs.  
  
València, 2 d'octubre de 2020.- El vicepresident executiu de l'Agéncia Valenciana de la Innovació: Andrés García Reche.